የኢትዮጵያን የህዳሴ ጉዞ ለማፋጠን   የዩኒቨርስቲዎች ድርሻ የጎላ ነው – ጠቅላይ ሚኒስትር ሃይለማሪያም
አዲስ አበባ ሃምሌ 5/ 2006 (ዋኢማ)- የኢትዮጵያን የህዳሴ ጉዞ በማፋጠን መካከለኛ ገቢ ካላቸው ሀገራት ተርታ ለማሰለፍ በሚደረገው ጥረት የዩኒቨርስቲዎች ድርሻ የጎላ  መሆኑን  ጠቅላይ ሚኒስትር ሃይለማሪያም ደሳለኝ ገለጹ።አዲስ አበባ ዩኒቪርስቲ በ2006 የትምህርት ዘመን በመደበኛና በተከታታይ ትምህርት ፕሮግራሞች ተከታትለው ያጠናቀቁ ተማሪዎች የምረቃ  ስነስርዓት ላይ ንግግር ያደረጉት ጠቅላይ ሚኒስትሩ የሰው ሃይል ልማት ለአገሪቱ እድገት የማይተካ  ድርሻ እንዳለው ተናግረዋል። ጠቅላይ ሚኒስትሩ አያይዘውም  በኢትዮጵያ ያለውን ልማት ለማስቀጠል ከፍተኛ የትምህርት ተቋማት በምርምርና በቴክኖሎጂ ዘርፍ የሚያከናውኑትን ተግባር ማጠናከር ይኖርባቸዋል ብለዋል፡፡የአዲስ አበባ ዩኒቨርሲቲ ፕሬዝዳንት ዶ/ር አድማሱ ፀጋዬ በበኩላቸው ዩኒቨርሲቲው በአገሪቱ የተከፈቱትን 31 አዳዲስ  ዩኒቨርስቲዎችን  በመምህራንና በተመራማሪዎች ለማጠናከር  እየሰራ መሆኑን ገልጸዋል፡፡በዛሬው እለት ከተመረቁት  8 ሺ 142 ተማሪዎች መካከል  145ቱ በዶክትሬት ዲግሪ፣ 2 ሺሕ 693ቱ  በሁለተኛ ዲግሪና  የተቀሩት በመጀመሪያ ዲግሪ ትምህርታቸውን የተከታተሉ ናቸው። ዩኒቨርሰቲው ለአገሪቱ ልማትና በጎ ገጽታ አስተዋጽኦ አበርክተዋል ላላቸው  ለአትሌት ጥሩነሽ ዲባባ፣ አርቲስት ተስፋዬ አበበ፣   ፕሮፌሰር አንጄሎ ዴልቦቻና ለዶክተር ክሌሬ ፔይን የክብር ዶክትሬት ዲግሪ ሰጥቷል።የአዲስ አበባ ዩኒቨርሲቲ በ10 ኮሌጆች፣ በ22 የማስተማሪያ ተቋማት፣ 70 የድህረ ምረቃ መስኮችና በ293 የድህረ ምረቃ ፕሮግራሞች ከ50ሺ በላይ ተማሪዎችን በማሰልጠን ላይ ይገኛል፡፡